Întrebări şi răspunsuri privind reevaluarea vaccinului Rotarix (vaccin viu împotriva rotavirusului)
Rezultatul desfăşurării unei proceduri în temeiul art. 20 al Regulamentului nr. 726/2004/CE
La cererea Comisiei Europene, Agenţia Europeană a Medicamentului a finalizat o evaluare a vaccinului Rotarix, ca urmare a descoperirii ADN-ului de circovirus porcin tip 1 (PCV-1) în vaccin. Comitetul pentru Medicamente de Uz Uman (Commitee for Medicinal Products for Human Use=CHMP) al EMA (European Medicines Agency=EMA) a concluzionat că nu există probleme de siguranţă cu privire la utilizarea vaccinului Rotarix.

Ce este Rotarix?

Rotarix este un vaccin administrat pe cale orală la copii cu vârsta de 6 săptămâni şi mai mari pentru a-i proteja împotriva gastroenteritei (diaree şi vărsături) produse de infecţia cu rotavirus. Vaccinul conţine forma vie, atenuată („slăbită”) a rotavirusului uman (tulpina RIX4414).

În momentul în care vaccinul se administrează unui copil, sistemul imunitar al acestuia (sistemul care luptă împotriva bolilor) recunoaşte virusul atenuat din vaccin drept „corp străin” şi produce anticorpi împotriva acestuia. Un anticorp este un tip de proteină care poate neutraliza sau distruge un antigen, precum un virus. După vaccinare, sistemul imunitar este capabil să producă mai rapid anticorpi atunci când este expus din nou virusului. Acest fapt ajută la protecţia împotriva gastroenteritei produse de rotavirus.

Rotarix este autorizat în Uniunea Europeană din luna februarie 2006. În Statele Membre, acest vaccin nu face parte în mod curent din programul de vaccinare a copiilor, dar este aprobat în toate Statele Membre ale Uniunii Europene. Vaccinul este folosit pe scară largă în afara Uniunii Europene şi face parte din programul de precalificare pentru vaccinuri din cadrul Organizaţiei Mondiale a Sănătăţii (World Health Organisation = WHO).
De ce a fost reevaluat vaccinul Rotarix?
Reevaluarea s-a făcut ca urmare a descoperirii ADN-ului de circovirus porcin tip1 (PCV-1) în vaccin. Acest fapt a fost semnalat pentru prima dată într-un articol publicat în martie 2010
, moment la care CHMP menţiona că descoperirea respectivă nu reprezintă o ameninţare la adresa sănătăţii publice deoarece PCV-1 nu provoacă îmbolnăvire la oameni sau animale şi este frecvent întâlnit în anumite produse din carne, precum şi în alte alimente consumate pe scară largă.

Este posibil ca materialul viral de PCV-1 să fi fost dintotdeauna prezent în vaccin şi să fi fost detectat numai datorită utilizării unei noi tehnologii. Deoarece vaccinul se produce prin utilizarea unor linii de celule animale, este probabil ca materialul viral să fi fost prezent în materiile prime utilizate pentru pregătirea celulelor originale. Până în prezent, aproximativ 68 milioane de doze de Rotarix au fost distribuite în întreaga lume, iar vaccinul s-a dovedit a fi eficace şi sigur. 

După consultare cu Comitetul pe această temă, Comisia Europeană a solicitat CHMP să formuleze  o opinie cu privire la menţinerea, modificarea, suspendarea sau anularea autorizaţiei de punere pe piaţă pentru Rotarix, pe teritoriul Uniunii Europene.

Ce date a evaluat CHMP?
CHMP a evaluat datele provenite din testele efectuate de compania care fabrică Rotarix pentru a stabili natura şi cantitatea de material viral din vaccin. Comitetul a luat totodată în considerare şi datele de siguranţă disponibile referitor la vaccinul Rotarix. 
Care sunt concluziile CHMP?
Comitetul a constatat că Rotarix conţine o cantitate foarte mică de virus PCV-1. Pe baza faptului că PCV-1 nu determină îmbolnăvire şi a datelor de siguranţă furnizate din administrarea anterioară a vaccinului la milioane de copii, Comitetul a concluzionat că detectarea de PCV-1 nu schimbă raportul beneficiu-risc. Comitetul a menţionat de asemenea că vaccinul este eficient în prevenirea infecţiilor cu rotavirus, infecţii răspunzătoare de producerea unei jumătăţi de milion de decese în fiecare an, mai ales în ţările în curs de dezvoltare.

CHMP a concluzionat că beneficiile vaccinului Rotarix continuă să depăşească riscurile şi a recomandat ca autorizaţia de punere pe piaţă să fie menţinută. Comitetul a aprobat, de asemenea, planurile companiei de eliminare a virusului din procesul de fabricaţie.

Care sunt recomandările pentru părinţi şi îngrijitori?
· Părinţilor li se reaminteşte că detectarea de PCV-1 în vaccinul Rotarix nu a redus siguranţa vaccinului.

· Părinţilor li se reaminteşte totodată şi că vaccinul este eficace în prevenirea infecţiilor cu rotavirus cu potenţial letal.

· Părinţii care au orice nelămuriri sau întrebări trebuie să discute cu medicul lor sau cu un farmacist.
Care sunt recomandările pentru medici?
· Medicilor li se reaminteşte că beneficiile vaccinului Rotarix continuă să depăşească riscurile şi că siguranţa vaccinului nu este afectată de descoperirile legate de PCV-1.
· Ca multe alte vaccinuri, Rotarix este administrat conform recomandărilor oficiale, în acord cu programele de vaccinare din Statele Membre.

O decizie a Comisiei Europene cu privire la această opinie va fi emisă la timpul cuvenit.

A se vedea cel mai recent Raport de evaluare public European cu privire la Rotarix: 
http://www.ema.europa.eu/docs/en_GB/document_library/EPAR_-_Summary_for_the_public/human/000639/WC500054587.pdf 
�  Viral Nucleic Acids in Live-Attenuated Vaccines: Detection of Minority Variants and an Adventitious Virus. Victoria JG, Wang C, Jones MS, Jaing C, McLoughlin K, Gardner S and Delwart EL. J Virol. 2010 Jun;84(12). http://jvi.asm.org/cgi/content/short/84/12/6033








